20040602

Решение на Съвета

от 2 юни 2004 година

относно подписването и сключването на споразумение между Европейската Общност и Конфедерация Швейцария, предвиждащо мерки, еквивалентни на тези, определени в Директива 2003/48/ЕО на Съвета относно данъчното облагане на доходите от спестявания под формата на лихвени плащания и придружаващия го Меморандум за разбирателство

(2004/911/ЕО)

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност, и по-специално член 94, във връзка с член 300, параграф 2, първа алинея, параграф 3, първа алинея, и параграф 4 от него,

като взе предвид предложението на Комисията,

като взе предвид становището на Европейския парламент [1]

като има предвид че:

(1) На 16 октомври 2001 г. Съветът упълномощи Комисията да договори с Конфедерация Швейцария споразумение за гарантиране приемането от страна на Конфедерация Швейцария на мерки, еквивалентни на тези, които ще се прилагат в Общността за осигуряване на ефективно данъчно облагане на доходите от спестявания под формата на лихвени плащания.

(2) Прилагането на разпоредбите на Директива 2003/48/ЕО [2] зависи от прилагането, от страна на Конфедерация Швейцария, на мерките, еквивалентни на тези, съдържащи се в посочената директива, в съответствие със сключеното Споразумение между Конфедерация Швейцария и Европейската общност.

(3) Общността взе решение да уважи искането на Конфедерация Швейцария за включването в споразумението на мерки, еквивалентни на режимите, предвидени в Директива 90/435/ЕИО на Съвета от 23 юли 1990 г. относно общата система за данъчно облагане на дружества майки и дъщерни дружества от различни държави-членки [3] и в Директива 2003/49/ЕО на Съвета от 3 юни 2003 г. относно общата система на данъчно облагане на плащания на лихви и роялти между свързани дружества от различни държави-членки [4], в тяхната първоначална редакция.

(4) Споразумението, както и Меморандумът за разбирателство, следва да бъдат подписани и одобрени от името на Общността.

(5) Необходимо е да се осигури опростена и бърза процедура за възможни адаптации на приложения I и II към споразумението,

РЕШИ:

Член 1

Споразумението между Европейската общност и Конфедерация Швейцария, предвиждащо мерки, еквивалентни на тези, определени в Директива 2003/48/ЕО на Съвета относно данъчното облагане на доходите от спестявания под формата на лихвени плащания, и придружаващият го Меморандум за разбирателство се одобряват от името на Европейската общност.

Текстът на споразумението, както и на придружаващия го Меморандум за разбирателство, са приложени към настоящото решение.

Член 2

Комисията се оправомощава да одобри от името на Общността измененията в приложенията към споразумението, които гарантират тяхното съответствие с данните относно компетентните органи, съдържащи се в нотификациите съгласно член 5, буква а) от Директива 2003/48/ЕО, и с данните от приложението към нея.

Член 3

Председателят на Съвета се оправомощава да определи лицата, упълномощени да подпишат споразумението, придружаващия Меморандум за разбирателство и размяната на писма, упомената в член 22, параграф 2 от споразумението и в Меморандума за разбирателство, от името на Общността.

Член 4

Председателят на Съвета извършва нотификацията, предвидена в член 17, параграф 1 от споразумението, от името на Общността [5].

Член 5

Настоящото решение се публикува в Официален вестник на Европейския съюз.

Съставено в Люксембург на 2 юни 2004 година.

За Съвета

Председател

C. McCreevy

[1] Становище, от 30 март 2004 г. (все още непубликувано в Официален вестник).

[2] ОВ L 157, 26.6.2003 г., стр. 38.

[3] ОВ L 225, 20.8.1990 г., стр. 6.

[4] ОВ L 157, 26.6.2003 г., стр. 49.

[5] Датата на влизане в сила на споразумението ще бъде публикувана в Официален вестник на Европейския съюз от генералния секретариат на Съвета.

--------------------------------------------------